torus
En torus er i matematik en flade, som fremkommer ved at dreje en cirkel 360° omkring en fastholdt akse i cirklens plan beliggende uden for cirklen. Arealet af en torus er \(4\pi^2rR\), og det omsluttede volumen \(2\pi^2r^2R\), hvor \(r\) er radius i cirklen, og \(R\) er afstanden fra centrum til omdrejningsaksen. I den topologiske klassifikation af de orienterbare, lukkede flader repræsenterer en torus fladerne af genus 1.